ABC ผนึก “ใบหยก สกาย โฮเทล” เสริมทัพ WeChat Pay
ABC เดินหน้าขยายกลุ่มลูกค้าโรงแรม ผนึกพันธมิตรรายใหม่ โรงแรมใบหยก สกาย เปิดให้บริการช่องทางชำระเงินผ่าน WeChat Pay แอพพลิเคชั่นยอดนิยมสำหรับนักท่องเที่ยวชาวจีน เพื่อรองรับชาวจีนที่มาใช้บริการอย่างล้นหลาม
16 มิ.ย. 2560

นายจิรภัทร วีรชยทองคำ รองกรรมการผู้จัดการ บริษัท แอสเซท ไบร์ท จำกัด (มหาชน) หรือ ABC ผู้ดำเนินธุรกิจพาณิชย์อิเล็กทรอนิกส์ เปิดเผยว่า สำหรับธุรกิจ Payment ในนาม WeChat Pay ที่บริษัทเป็นผู้ให้บริการอย่างเป็นทางการนั้น  มีการเติบโตเพิ่มขึ้นอย่างต่อเนื่อง ทั้งยังได้รับการตอบรับที่ดีจากทั้งกลุ่มโรงแรม ร้านค้า ร้านอาหาร รวมทั้งสถานที่ท่องเที่ยวยอดนิยม
ล่าสุดได้มีโอกาสเซ็นสัญญาและร่วมเป็นพันธมิตรกับทางใบหยก สกาย โฮเทล โรงแรมหรูระฟ้า ให้บริการห้องพักสุดหรู คาราวานบุฟเฟ่ต์นานาชาติ และสามารถเยี่ยมชมทิวทัศน์ของกรุงเทพมหานครได้ 360 องศา ทำให้ได้รับความนิยมในการใช้บริการจากนักท่องเที่ยวชาวจีนเป็นจำนวนมาก
นายนภดล ยกส้าน รองผู้จัดการทั่วไป โรงแรมใบหยกสกาย เปิดเผยว่า การจับมือทางธุรกิจในครั้งนี้ สามารถตอบโจทย์ความต้องการของนักท่องเที่ยวชาวจีนที่มาใช้บริการของทางโรงแรมได้เป็นอย่างมาก ทั้งการให้บริการห้องพัก บุฟเฟ่ต์อาหารนานาชาติ และสินค้าประเภทของที่ระลึก ทำให้การจับจ่ายของนักท่องเที่ยวชาวจีนมีความสะดวกสบายและปลอดภัยมากยิ่งขึ้น
ทั้งนี้ บริษัทยังคงเดินหน้าเต็มสูบในการเร่งหาพันธมิตรอย่างต่อเนื่อง  เพื่อเพิ่มโอกาสทางธุรกิจ และรองรับการใช้งานในวงกว้าง โดยตั้งเป้าวางแผนที่จะลุยโครงการนี้อย่างเต็มกำลัง